Star Wars: Επεισόδιο III – Η Εκδίκηση των Σιθ

Πλοκή

Μέσα στην φωτιά του Πόλεμου των Κλώνων, η Γαλαξιακή Δημοκρατία δέχεται αρκετές ήττες από τους Αποσχιστές. Σε μια τολμηρή ενέργεια, οι Αποσχιστές επιτίθενται στην πρωτεύουσα της Γαλαξιακής Δημοκρατίας, τον πλανήτη Coruscant, και απαγάγουν τον Ύπατο Καγκελάριο Πάλπατιν. Οι Ιππότες Τζεντάι Όμπι-Ουάν Κενόμπι και Άνακιν Σκαϊγουώκερ μπαίνουν στη Ναυαρχίδα του Διοικητή των Αποσχιστών Στρατηγού Grievous για να σώσουν τον Καγκελάριο. Όμως τους βρίσκει ο Κόμης Dooku, με αποτέλεσμα να ξεκινήσει μονομαχία με τα φωτόσπαθα. Αφού ο Dooku ρίχνει αναίσθητο τον Όμπι-Ουάν, ο Άνακιν, δυνατότερος τώρα, βγαίνει νικητής στη μονομαχία και υποκύπτει στις προτροπές του Πάλπατιν να σκοτώσει τον ηττημένο αντίπαλο του. Μετά από μια συμπλοκή με τον Grievous, ο οποίος ξεφεύγει, οι Τζεντάι συντρίβονται με τη Ναυαρχίδα που είχε κοπεί στα δύο, πάνω από τον πλανήτη. Εκεί, ο Άνακιν ξαναβρίσκει την σύζυγο του, Πάντμε Αμιντάλα, που του αποκαλύπτει πως είναι έγκυος. Την αρχική χαρά του Άνακιν σβήνουν τα προφητικά όνειρα που βλέπει, που δείχνουν την Πάντμε να πεθαίνει στη γέννα, ίδια όνειρα με αυτά που έβλεπε πριν πεθάνει η μητέρα του. Τρομοκρατημένος ο Άνακιν, είναι διατεθειμένος να σώσει την γυναίκα του με κάθε κόστος.
Ο Πάλπατιν βάζει τον Άνακιν στο Συμβούλιο των Τζεντάι ως αντιπρόσωπο του, αλλά οι υπόλοιποι Τζεντάι του αρνούνται τον τίτλο του Δάσκαλου Τζεντάι και τον διατάζουν να ελέγχει κρυφά τον Καγκελάριο και να τους αναφέρει τις κινήσεις του. Απογοητευμένος που βγήκε έξω απ' το Συμβούλιο, ο Άνακιν αρχίζει να χάνει την πίστη του στους Τζεντάι και γίνεται περισσότερο προσκολλημένος στον Πάλπατιν, που του λέει πως η Σκοτεινή Πλευρά της Δύναμης έχει την ισχύ να αποτρέψει τον θάνατο. Στον πλανήτη Utapau, ο Όμπι-Ουάν βρίσκει και σκοτώνει τον Grievous. Ο Πάλπατιν αποκαλύπτει στον Άνακιν πως είναι ο Σκοτεινός Άρχοντας των Σιθ Νταρθ Σίντιους, βάζοντας του τον πειρασμό πως μόνο μαζί του θα μπορέσει να σώσει την γυναίκα του από το βέβαιο θάνατο που την περιμένει. Ωστόσο, ο Σκαϊγουώκερ ενημερώνει τον Δάσκαλο Τζεντάι Μέις Γουίντου και εκείνος προσπαθεί να συλλάβει τον Καγκελάριο. Έτσι ξεκινά μια μονομαχία, στην οποία ο Γουίντου κερδίζει τον Πάλπατιν. Όμως ο Άνακιν, θέλοντας να σώσει τον Πάλπατιν, επεμβαίνει στο πλευρό του και ο Καγκελάριος σκοτώνει τον Γουίντου. Χωρίς να έχει άλλη επιλογή και απεγνωσμένος να σώσει την γυναίκα του, ο Άνακιν υποτάσσεται στον Σίντιους, που τον χρίζει Σκοτεινό Άρχοντα των Σιθ και τον μετονομάζει σε Ντάρθ Βέιντερ.
Ο Πάλπατιν εκτελεί τη Διαταγή 66, την θανάτωση των Τζεντάι από τα στρατεύματα των κλώνων με την κατηγορία της εσχάτης προδοσίας. Ως μέρος της διαταγής, στέλνει τον Βέιντερ με μια λεγεώνα κλώνων να εξολοθρεύσουν τους πάντες στο Ναό των Τζεντάι. Ακολούθως ο Βέιντερ πηγαίνει στον ηφαιστειακό πλανήτη Μουσταφάρ για να σκοτώσει των ηγέτες των Αποσχιστών που κρύβονταν εκεί. Ο Πάλπατιν συγκαλεί τη Γερουσία και καταργεί την Δημοκρατία, ανακηρύσσοντας ένα νέο απολυταρχικό καθεστώς, την Γαλαξιακή Αυτοκρατορία, με εκείνον ως Αυτοκράτορα.
Ο Όμπι-Ουάν και ο Δάσκαλος Τζεντάι Γιόντα είναι οι μόνοι Τζεντάι που θα επιζήσουν και ανακαλύπτουν την προδοσία του Άνακιν. Αποφασίζουν να χωριστούν για ν' αντιμετωπίσουν τον Βέιντερ και τον Σίντιους αντίστοιχα. Χωρίς να μπορέσει να πείσει την Πάντμε πως ο Άνακιν γύρισε στην Σκοτεινή Πλευρά, ο Όμπι-Ουάν μπαίνει κρυφά στο πλοίο της, ενώ εκείνη ταξιδεύει στον Μουσταφάρ. Όταν η Πάντμε ανακαλύπτει τι έκανε ο Βέιντερ, προσπαθεί να τον γυρίσει πίσω, αλλά ο Βέιντερ, μόλις βλέπει τον παλιό του δάσκαλο, τυφλωμένος από οργή, την κατηγορεί πως τον πρόδωσε και χρησιμοποιεί την Δύναμη για να την στραγγαλίσει, μέχρι να πέσει αναίσθητη. Ο Βέιντερ και ο Όμπι-Ουάν μονομαχούν με λύσσα. Εκεί ο Βέιντερ, αν και δυνατότερος, αδυνατεί να ελέγξει την οργή και την αλαζονεία του, και ηττάται από τον πρώην δάσκαλο του, χάνοντας όλα τα άκρα του εκτός από το μηχανικό δεξί του χέρι, ενώ καίγεται από την ηφαιστειακή λάβα, με αποτέλεσμα να υποφέρει από θανάσιμα εγκαύματα και σοβαρή ζημιά στους πνεύμονες. Πικραμένος ο Όμπι-Ουάν παίρνει το φωτόσπαθο του Βέιντερ, τον εγκαταλείπει ετοιμοθάνατο και μεταφέρει την Πάντμε σε μια ιατρική μονάδα. Την ίδια ώρα, ο Γιόντα μονομαχεί με τον Αυτοκράτορα, αλλά αναγκάζεται να διαφύγει όταν βλέπει πως δεν μπορεί να τον νικήσει.
Στην ιατρική μονάδα ενός αστεροειδή, η Πάντμε, πληγωμένη από τα δραματικά γεγονότα πεθαίνει έχοντας χάσει την επιθυμία για ζωή, έχει προλάβει όμως να γεννήσει δίδυμα, τον Λούκ /Luke και την Λέια /Leia . Ο Αυτοκράτορας βρίσκει τον Βέιντερ ζωντανό στον Μουσταφάρ και τον φέρνει πίσω στον Coruscant. Εκεί ξαναφτιάχνει το κατεστραμμένο σώμα του μαθητή του με ρομποτικά άκρα, αναπνευστική συσκευή και τον εγκλείει σ' ένα σύστημα υποστήριξης ζωής, που είναι ταυτόχρονα μια επιβλητική, όσο και αποκρουστική πανοπλία.Εκεί ο Άνακιν σταματά να είναι ένας ιππότης Τζεντάι και μετατρέπεται σε μια απειλητική και σκοτεινή φιγούρα, τον Ντάρθ Βέιντερ, που έμελλε να γίνει ο πιο εμβληματικός και απειλητικός κακός Όλων Των Εποχών, καθορίζοντας την μοίρα ενός ολόκληρου Γαλαξία για δύο δεκαετίες. Όταν ο Βέιντερ συνέρχεται, ρωτά τον Αυτοκράτορα πού είναι η Πάντμε και όταν ο Σίντιους τον εξαπατά λέγοντάς του πως την σκότωσε μέσα στην οργή του, ουρλιάζει από απελπισία, εξαφανίζοντας έτσι και το τελευταίο ίχνος ανθρωπιάς που του είχε απομείνει.
Ο Βέιντερ αρχίζει να επιβλέπει στο πλευρό του Αυτοκράτορα την κατασκευή του Άστρου του Θανάτου. Γίνεται η κηδεία της Πάντμε και το σώμα της εμφανίζεται με τρόπο που να φαίνεται πως δεν πρόλαβε να γεννήσει. Ξέροντας πως τα δίδυμα πρέπει να μείνουν κρυμμένα από τον Αυτοκράτορα και τον πατέρα τους, ο Γερουσιαστής Μπέιλ Οργκάνα υιοθετεί την Λέια και την παίρνει μαζί του στον πλανήτη Άλντεραν, ενώ ο Λουκ μεταφέρεται στη θετή οικογένεια του πατέρα του στον Tatooine. Ο Οργκάνα διατάζει να σβήσουν τη μνήμη του C-3PO. Ο Γιόντα αυτοεξορίζεται στον βαλτώδη πλανήτη του Dagobah. Ο Όμπι-Ουάν παίρνει τον μικρό Λουκ στον Tatooine, για να τον προσέχει μέχρι να ωριμάσει ο καιρός για να ξεκινήσει αγώνας κατά της Αυτοκρατορίας...